Baiboly

Ny **Baiboly** dia fitambarana asa soratra maromaro, nosoratan' olona maro nandritra ny taonjato maro, niharan' ny fanovana sy fisivanana, izay inoan' ny Kristiana fa Soratra Masina mirakitra ny tenin' Andriamanitra. Lazaina hoe *Baiboly* koa ny Soratra Masin' ny Jiosy, izay tsy ahitana afa-tsy ampahan' ny Baiboly kristiana, dia ny Testamenta Taloha, atao hoe Tanakh. Mizara roa lehibe ny Baiboly kristiana ka ny fizaràna voalohany, izay fitambaran' ny boky voasoratra talohan' i Jesoa Kristy, dia atao hoe Testamenta Taloha, fa ny fizaràna faharoa kosa, izay fitambaran' ny boky voasoratra taorian' ny nahaterahan' i Jesoa Kristy, dia atao hoe Testamenta Vaovao. Mety hampiditra amin' ny fomba samy hafa ny boky ao amin' ny Baiboly ny fiangonana tsirairay.

## Fiforonan-teny
Ny teny hoe *Baiboly* dia avy amin' ny fanononana amin' ny teny anglisy ny hoe *Bible*, izay avy amin' ny teny latina hoe *Biblia*. Io indray dia avy amin' ny teny grika hoe *βιβλία* / *biblía*, teny milaza maro avy amin' ny hoe *βιβλίον* / *biblíon* izay midika hoe "boky". Noho izany, amin' ny heviny voalohany, ny Baiboly dia fitambarana boky maro. 

## Ny dikan-teny tranain' ny Baiboly

### Dikan-teny tranain' ny Baiboly jiosy

#### Ny Baiboly hebreo  na ''Tanakh''
Voasoratra amin' ny teny hebreo ny Baiboly hebreo na ny Tanakh (hebreo: תנ"ך) nefa ahitana andalana sasany voasoratra amin' ny teny arameana (na aramianina na aramaika). Mitsinjara amin' ny fomba hafa ny Baiboly hebreo araka ny kanôna masôretika satria manasokajy ireo boky ireo ho telo: dia  ny Lalàna (hebreo: תּוֹרָה / *Torah*) sy ny Mpaminany (hebreo: נְבִיאִים / *Nevi'im*) ary ny Soratra (hebreo: כְּתוּבִים / *Ketuvim*).

#### Ny Baiboly samaritana
Miorina amin' ny dikantenin' ny Tôrah azy manokana, atao hoe Baiboly samaritana, ny fivavahan' ny Samaritana. Tsy ahitana boky hafa ao amin' ny *Tanakh* ity Baiboly ity afa-tsy ny Lalàna (*Torah*) izay ataon' ny Kristiana hoe Pentateoka. Voasoratra amin' ny fiteny hebreo samaritana sy amin' ny abidy samaritana (karazan' ny abidy hebreo taloha izay tsy ampiasain' ny Jiosy intsony) ny Baiboliny. 

Misy fahasamihafam-botoatiny ny *Torah* hebreo sy ny *Torah* samaritana. Ny fiheveran' ny Samaritana fa "tsy i Jerosalema fa ny tendrombohitra Garizima no toerana masina" no lehibe indrindra amin' izany . Ahitana, ao amin' ny didy faha-10, ny fanajana an' i Garizima ho ivon-toeran' ny fanompoam-pivavahana ny Didy folo ao amin' ny *Torah* samaritana.

Narindrany hitovy ny Didy folo ao amin' ny ''Bokin' ny Eksôdôsy'' sy ao amin' ny ''Bokin' ny Deoterônômia''. Mba hitazomany ny isan' ny didy dia heveriny ho fampahafantarana fotsiny ny didy voalohany ("*Izaho no [[IHVH]] Andriamanitrao, izay nitondra anao avy any amin' ny tanin' i Ejipta, niala tamin' ny tranon' ny fanandevozana*"). Ny didy faharoa ao amin' ny *Torah* jiosy no didy voalohany ao amin' ny *Torah* samaritana. Amin' ny Samaritana dia namadika io fampahafantarana io ho didy "ny olon-kendry jiosy mba haha folo ny isan' ny didy raha nahitsin' izy ireo ny *Torah* tamin' ny nanesorany ny didy fahafolo" izay mifanandrify amin' ny tendrombohitra Gerizima. Voalaza ao amin' ny *Bokin' ny Eksôdôsy* (34:28) ny isan' ireo didy ireo. Ankoatra ireo fahasamihafana lehibe ireo dia misy koa ny fahasamihafana maivana momba ny fanoratana ny *Torah* samaritana sy ny *Torah* jiosy, izay mampifanakaiky kokoa ny Baiboly samaritana amin' ny Septoajinta toy izay amin' ny ''Torah'' masôretika.

#### Ny Septoajinta
Dikan-tenin' ny Baiboly hebreo nampanaovin' i Ptôlemaiôsy II amin' ny teny grika kôine, izay natao ho an' ny Jiosy any am-pielezana efa tsy mahay teny hebreo, ny Baiboly atao hoe Septoajinta na Septanta (latina: *Septuaginta* midika hoe: "fitopolo"), izay fantatra amin' ny tarehimarika rômana hoe *LXX* (midika hoe "70"). *Ἡ μετάφρασις τῶν Ἑβδομήκοντα* / *Hê* *metafrasis tôn Hebdomêkonta* (izay midika hoe "Dikan-tenin' ny Fitopolo") ny anaran' io Baiboly io amin' ny teny grika.

*<nowiki/>*

Misy tsy fitoviana ny isan' ny boky (kanôna) sy ny zavatra voasoratra ao amin' ny boky tsirairay raha ampitahaina ny Baiboly masôretika (amin' ny teny hebreo) sy ny Septoajinta. Tsy mitovy koa ny fizaràna ny boky ho toko. Amin' ny ankapobeny dia ny fanasokajiana ao amin' ny Septoajinta no arahina ao amin' ny Testamenta Taloha kristiana. Misokajy ny boky ao amin' ny Testamenta Taloha ho efatra ny Septoajinta, dia ny Boky dimy (na Pentateoka), ny Bokin' ny mpaminany, ny Boky ara-tantara ary ny Bokin' ny olon-kendry.

Nadika tamin' ny teny grika tao Aleksandria tamin' ny taonjato faha-3 tal. J.K. ny Pentateoka. Araka ny tantara miendrika angano notaterin' ny *[[Taratasin' i Arstea]]*, izay niitatra miandalana hatramin' izay, dia asa nataona manam-pahaizana Jiosy miisa 72 ny fandikana amin' ny teny grika ny *Torah* izay atao hoe "*Torah a*n' ny Fitopolo" na "*Torah* Aleksandrina", ka nanana solontena enina avy, hono, ny foko roa ambin' ny folon' i Israely. Noheverin' ny mpampiasa azy tamin' izany fotoana izany ho mitovy lanja amin' ny *[[Tanakh]]* amin' ny teny hebreo nandikana azy ireo voalohany io dikan-teny io, na dia nisy ihany ny zavatra azo notsikeraina tao anatiny. Notehirizina tao amin' ny fitehirizam-bokin' i Aleksandria niaraka amin' ny "Lalàna" ny Septoajinta na Septanta: tsy natokana ho an' ny fivavahana fotsiny izy io fa lasa fehezan-dalàna nentim-paharazana ho an' ny Jiosy.

Nadika amin' ny teny grika tamin' ny taonjato vitsy manaraka ny boky hafa rehetra ao amin' ny Baiboly hebreo. Niitatra noho izany ny zavatra tondroina amin' ny anarana hoe *Septoajinta* na *Septanta* ka nahafaoka ny Baiboly jiosy amin' ny teny grika manontolo fa tsy amin' ny Torah fotsiny ihany. Nisy anefa boky sy andalana izay nosoratana mivantana amin' ny teny grika nefa tsy hita ao amin' ny Baiboly jiosy amin' ny teny hebreo. Ireo no ataon' ny Prôtestanta sy Jiosy hoe soratra apôkrifa.

Nandray tsy nisy fanovana sy nampiasa betsaka ny Septoajinta ny Jiosy miteny grika tamin' ny taonjato voalohany taor. J.K. sy ny Apôstoly ary ny Kristiana voalohany, ka io (afa-tsy boky sasany) no natao hoe Testamenta Taloha taty aoriana. Na dia misy ireo izay mihevitra fa misy zavatra diso ao amin' ny Septoajinta, dia izao no nolazain' i Pierre Gilnert: "Nalaina avy ao amin' ny dikan-teny grika Septoajinta izay misy tsy fitovizany amin' ny soratra fototra hebreo ny ankamaroan' ny soratry ny Testamenta Taloha izay anaovana tonon-tsiahy ao amin' ny Testamenta Vaovao". Tamin' ny nanamafisana indray ny jodaisma rabinika, mba hiavahany amin' ny kristianisma izay vao niforona, dia nilaozana ny lahatsoratra grika fa ny lahatsoratra hebreo no noraisin' ny Jiosy, ary nampiasa ny fiteny hebreo ny jodaisma rabinika fa ny kristianisma kosa nampiasa ny fiteny grika. Taorian' ny nanjakan' io dikan-teny grika io teo amin' ny Jiosy helenista dia nanjary Testamenta Taloha ho an' ny Kristiana ny Septoajinta. Noho izany dia nitombo ny tsy fitiavan' ny jodaisma io dikan-teny io nanomboka tamin' ny fiafaran' ny taonjato voalohany. Teo amin' ny Kristiana tany amin' ny Fiangonana Tandrefana kosa dia nitohy ny maha boky fototra azy ka maro ny dikan-teny latinan' ny Baiboly avy aminy. Tsy voasolon' ny Volgata izy raha tsy tamin' ny taonjato faha-8. Tao amin' ny Fiangonana Tatsinanana kosa, izay mampiasa ny fiteny grika amin' ny sorona masina, dia mitoetra ho lahatsoratra fototra ho an' ny fandikan-teny samihafa ny Septoajinta na Septanta.

### Ny dikan-teny tranain' ny Baiboly kristiana

#### Ny ''Vetus Latina''
Tamin' ny teny grika ny Baiboly kristiana voalohany, dia ny Septoajinta na Septanta sy ny Testamenta Vaovao. Nampiasa ny dikan-teny latinan' ireo boky ireo ny Kristiana any amin' ny tany miteny latina taty aoriana. Ireo dikan-teny amin' ny teny latina ireo no atao hoe *[[Vetus Latina]],* izany hoe "Latina Tranainy". Hita, tamin' ny taonjato faha-4, fa tsy tongalafatra ireo Baiboly amin' ny teny latina ireo ka dia nanao dikan-teny vaovao amin' io fiteny io indray i Hierônimo, dia ny *Volgata*.

#### Ny ''Vulgata''
Dikantenin' ny Baiboly amin' ny teny latina ny ''Vulgata''. Voalohany indrindra dia niainga tamin' ny *[[Heksapla]]* nosoratan' i Ôrigenesy i Hierônimo (atao hoe *Zerôma* na *Jerôma* koa), avy eo nampiasa ny soratra tamin' ny fiteny hebreo izay heveriny fa hany vokatry ny tsindrimandry avy amin' Andriamanitra izy. Efa nandika ampahany tamin' ny Testamenta Vaovao koa i Hierônimo tamin' ny taona 382, telo taona talohan' ny nandikany ny Testamenta Taloha. Nadikany avy tamin' ny soratananana grika ny Evanjely efatra. Tsy i Hierônimo no nanao ny fandikana ny boky hafa ao amin' ny Testamenta Vaovao: olona niara-niaina taminy no nanao izany ka anisan' izany i Rofino Siriana. Vita ny *Vulgata* tamin' ny taona 405.

#### Ny ''Peshitta''
Dikan-teny tranain' ny Baiboly kristiana amin' ny teny siriaka ny *[[Peshitta]]*. Nadika avy amin' ny teny hebreo ny Testamenta Taloha fa ny Testamenta Vaovao kosa dia mety avy tamin' ny teny grika. Izany fandikana izany dia mety natao tamin' ny taonjato faha-2 taor JK.

## Dikan-teny amin' ny fiteny andavanandron' ny olona

### Talohan' ny fandraràna

#### Baiboly amin' ny teny gôtika
Ny fandikan-teny feno voalohany amin' ny tenim-pirenena ampiasain' ny olona andavanandro dia ilay natao tamin' ny  teny gôtika tamin' ny taonjato faha-4. I Ulfilas (na Wulfila) no nanatanteraka izany tamin' ny taona 340 hatramin' ny 380 taor JK. Fandikan-teny natao ho an' ny vahoaka jermanika, amin' ny fampiasana abidy namboarina manokana izany.

#### Baiboly amin' ny teny armeniana
Nadika ho amin' ny teny armeniana ny Baiboly tamin' ny fiandohan' ny taonjato faha-5 (taona 405–414). I Mesrop Mashtots (362–440), izay mpamorona ny abidy armeniana tany amin' ny taona 405 tany ho any, no nanao ny fandikan-teny niaraka amin' i Sahak Partev (Isaac). Ny Septoajinta no niaingana ho an' ny Testamenta Taloha fa ny Baiboly amin' ny fiteny siriaka (*[[Peshitta]]*) ho an' ny fizaràna sasany.

#### Baiboly amin' ny teny jeôrjiana
Ny Baiboly amin' ny fiteny jeôrjiana dia nadika fotoana fohy taorian' ny Baiboly armeniana, tamin' ny fiandohan' ny taonjato faha-5, tamin' ny fampanjakana ny kristianisma tao Jeôrjia (Iberia sy Colchis). Nampiasaina amin' izany ny abidy jeôrjiana taloha izay niavaka tamin' ny abidy grika sy abidy armeniana. Ny lovantsofina jeôrjiana dia milaza fa i Josèb avy any Tibilisi sy moanina hafa no mpandika teny voalohany, niainga avy amin' ny rijanteny grika sy siriàka ary armeniana.

#### Baiboly amin' ny teny geezy
Ny Baiboly amin' ny teny geezy (na fiteny etiôpiana klasika) dia iray amin' ny fandikan-tenin' ny Baiboly tranainy indrindra aty Afrika ary mifandray akaiky amin' ny tantaran' ny kristianisma any Etiôpia. Teo anelanelan' ny taonjato faha-4 sy faha-6 ny fandikana manontolo ny Baiboly amin' ny teny geezy, angamba nandalo dingana maromaro. Tsy fantatra ny mpandika teny, fa ny Septoajinta no niaingana ho an' ny Testamenta Taloha ary ny rijanteny grika sy siriaka ho an' ny Testamenta Vaovao. Mampiasa ny abidy geezy izy io ary misy boky maromaro tsy hita ao amin' ny Baiboly katôlika na prôtestanta, toy ny *[[Bokin' i Henôka]]* sy ny *[[Bokin' ny Jobily]]* ary ny bokin' ny Mekabiana (voalohany sy faharoa ary fahatelo). Mbola ampiasain' ny Fiangonana Ôrtôdôksa Etiôpiana io Baiboly io.

### Famerana ny fandikana ny Baiboly

#### Fandraràna ny fandikana sy ny fananana Baiboly
Tsy nalalaka hatrany akory ny fahazoana mandika na mamaky na mitahiry ny Baiboly kristiana amin' ny fitenin' ny olona andavanandro fa nisy fotoana nandaràna izany ka ny Baiboly amin' ny fiteny latina ihany no nankatoavina. Izany no anisan' ny zavatra notapahina tamin' ny Kônsily tao Tôlôsa tamin' ny taona 1229.

#### Baiboly amin' ny teny anglisy
Nanao ny fandikana ny Baiboly amin' ny teny anglisy i John Wycliffe tamin' ny faramparan' ny taonjato faha-14 (taona 1382–1395). Fandikan-teny feno ny Testamenta Taloha sy ny Testamenta Vaovao avy amin' ny teny latina (*[[Volgata|Vulgata]]*) izany, ka ny tanjona dia ny hahafahan' ny laîka hahazo mamaky ny Baiboly na dia eo aza ny fandrarana (Jereo: Baibolin' i Wycliffe).

#### Baiboly amin' ny teny alemana
Nisy koa ny fandikana ny Baiboly amin' ny teny alemàna nataon' i Johannes Mentelin (atao hoe *[[Baibolin' i Mentelin]]* na *[[Baibolin' i Weimar]]*) tamin' ny taonjato faha-15 (taona 1466), izay natao sora-tanana. Nadika avy amin' ny Baiboly latina (*[[Volgata|Vulgata]]*) izany Baiboly izany.

Nanao fandikan-teny ny Baiboly koa i Martin Luther teo anelanelan' ny taona 1522 sy 1534. Fandikana natao pirinty izany. Mbola hita tao ny boky deoterôkanônika katôlika nefa nalahatra tany amin' ny faran' ny Baiboly. Nadika avy amin' ny teny hebreo ny Testamenta Taloha fa avy amin' ny teny grika kosa ny Testamenta Vaovao) (Jereo: *[[Baibolin' i Lotera]]*).

#### Baiboly amin' ny teny frantsay
Tamin' ny Andro Antenatenany dia nisy ny fandikana ny Baiboly amin' ny teny frantsay: nisy fandikan-teny ampahany maromaro nanomboka tamin' ny taonjato faha-13. Ohatra: ny *Baibolin' i Guyart des Moulins* (taona 1295), fandikan-teny feno avy amin' ny *Vulgata*. Matetika no tamin' ny endrika sora-tanana no nananana ireo fandikan-teny ireo, izay indraindray voarara.

#### Baiboly amin' ny teny espaniôla
Tamin' ny taonjato faha-14 sy faha-15 dia nisy ny fadikana ny Baiboly amin' ny teny espaniôla ho an' ny Môriska (Mozilmana tany Espaina izay niova ho Katôlika an-tery teo anelanelan' ny taona 1499 sy 1526) izay natao sora-tananana, izay nampiasa ny abidy arabo fa tsy ny abidy latina. Dikan-teny ampahany avy amin' ny *[[Volgata|Vulgata]]* izany.

#### Baiboly amin' ny teny italiana
Nisy ny fandikana amin' ny teny italiana ny Baiboly amin' ny fomba voafetra, matetika natao sora-tanana sady niafina, hatramin' ny taonjato faha-16.

## Ny fizaràn' ny Baiboly kristiana
Mizara roa lehibe ny Baiboly kristiana ka izao avy ireo fizaràna ireo. Ny voalohany dia atao hoe Testamenta Taloha, izay tsy inona fa ny Tanakh jiosy, raha tsy isaina ny fahasamihafana mety hisy. Ny faharoa dia ny Testamenta Vaovao. Fitambaram-boky maromaro izay nofidina ho fototra, ho kanôna, ny fizaràna tsirairay.

### Ny boky ao amin' ny Testamenta Taloha
Ny Testamenta Taloha dia ahitana ny Pentateoka, ny Boky ara-tantara (na Bokim-pitantarana), ny Bokin' ny olon-kendry, ny Bokin' ny mpaminany. Atao amin' ny teny grika hoe *ἡ Παλαιὰ Διαθήκη* / *hê Palaià Diathếkê* ny Testamenta Taloha.

#### Ny Pentateoka
Fiitambaran' ny *[[Bokin' ny Genesisy|Genesisy]]* (na *Jenezy*), ny *[[Bokin' ny Eksôdôsy|Eksôdosy]]* (na *Eksaody*), ny *[[Bokin' ny Levitikosy|Levitikosy]]* (na *Levitika*), ny *[[Bokin' ny Nomery|Nomery]]* (na *Fanisana*) ary ny *[[Bokin' ny Deoterônômia|Deoterônômia]]* (na *Deoterônômy*) ny Pentateoka. Araka ny lovantsofina jiosy dia i Mosesy na Môizy no nanoratra azy ka izany no iatsoana azy io indraindray hoe "Boky Dimin' i Mosesy" na "Boky Dimin' i Môizy".

#### Ny boky ara-tantara
Ny boky ara-tantara dia ny *[[Bokin' i Jôsoa|Jôsoa]]* (na *Jôsoe*), ny *[[Bokin' ny Mpitsara|Mpitsara]]*, ny *[[Bokin' i Rota|Rota]]*, ny *[[Boky voalohan' i Samoela|Samoela voalohany]]*, ny *[[Boky faharoan' i Samoela|Samoela faharoa]]*, ny *[[Boky voalohan' ny Mpanjaka|Mpanjaka voalohany]]*, ny *[[Boky faharoan' ny Mpanjaka|Mpanjaka faharoa]]*, ny *[[Boky voalohan' ny Tantara|Tantara voalohany]]*, ny *[[Boky faharoan' ny Tantara|Tantara faharoa]]*, ny *[[Bokin' i Ezra|Ezra]]* (na *Esdrasa*), ny *[[Bokin' i Nehemia|Nehemia]]* ary ny *[[Bokin' i Estera|Estera]]*. Misy boky hafa atao hoe deoterôkanônika avy ao amin' ny Septoajinta ny Baiboly katôlika, dia ny *[[Bokin' i Tôbia|Tobià]]*, ny *[[Bokin' i Jodita|Jodita]]*, ny ''Makabeo'' ''voalohany'' ary ny *[[Boky faharoan' ny Makabeo|Makabeo faharoa]]*. Misy lahatsoratra fanampiny, izay tsy hita ao amin' ny Baiboly prôtestanta sy ao amin' ny Baiboly hebreo, ny *Estera* sy ny *Daniela* ao amin' ny Baiboly katôlika.

#### Ny bokin' ny olon-kendry
Ny bokin' ny olon-kendry dia ny *[[Bokin' i Jôba|Jôba]]*, ny *[[Bokin' ny Salamo|Salamo]]*, ny *[[Bokin' ny Ohabolana|Ohabolana]]*, ny *[[Bokin' ny Mpitoriteny|Mpitoriteny]]* (na *Kôhelety*), ary ny *[[Tononkira Fanaperana]]* (na *Tononkiran' i Solômôna*, *Tononkira dia Tononkira*)*.* Ahitana boky fanampiny deoterôkanônika ny Baiboly Katôlika:  ny *[[Bokin' ny Fahendrena|Fahendrena]]* sy ny *[[Bokin' ny Ekleziastika|Siràka]]* (na Ekleziastika).

#### Ny bokin' ny Mpaminany
Ny bokin' ny mpaminany dia ny *[[Bokin' i Isaia|Isaia]]* (na *Izaia*), ny *[[Bokin' i Jeremia|Jeremià]]*, ny *[[Bokin' i Ezekiela|Ezekiela]]*, ny *[[Bokin' i Daniela|Daniela]]* (na *Daniely*), ny *[[Bokin' ny Fitomaniana|Fitomaniana]], ny* *[[Bokin' i Hôsea|Hôsea]]* (na *Ôsea*), ny *[[Bokin' i Jôela|Jôela]]* (na *Jôely*) ny *[[Bokin' i Amôsa|Amôsa]]* (na *Amôsy*), ny *[[Bokin' i Ôbadia|Ôbadià]]* (na *Abdiasa* na *Hôbadia*), ny *[[Bokin' i Jônà|Jônà]]* (na *Jônasa*), ny *[[Bokin' i Mikà|Mikà]]* (na *Mikea*), ny *[[Bokin' i Nahoma|Nahoma]]*, ny *[[Bokin' i Habakoka|Habakoka]]* (na *Habakòka*) ny *[[Bokin' i Zefania|Zefania]]* (na *Sôfônia*), ny *[[Bokin' i Hagay|Hagay]]* (na *Akjea*), ny *[[Bokin' i Zakaria|Zakaria]]* ary ny *[[Bokin' i Malakia|Malakia]]* (na *Malaký*). Misy tohiny izay tsy hita ao amin' ny Baiboly prôtestanta na ny Baiboly hebreo ny *Daniely* ao amin' ny Baiboly katôlika. Ahitana ny *[[Bokin' i Baroka|Bokin' i Baròka]]* koa ny ao amin' ny Baiboly katôlika.

### Ny boky ao amin' ny Testamenta Vaovao
Mizara efatra ny boky ao amin' ny Testamenta Vaovao (grika: *ἡ* *Καινὴ Διαθήκñ* / *Hê Kainề Diathếkê*), dia ny Filazantsara (na Evanjely na koa Vaovao Mahafaly), ny Epistily (na Epistolà), ny ''Asan' ny Apôstôly'' ary ny ''Apôkalipsy'' (na *Apôkalipsa*). An' ny Kristiana manokana ny Testamenta Vaovao fa tsy misy ao amin' ny Tanakh. 

#### Ny Filazantsara na Vaovao Mahafaly
Ny Filazantsara dia ahitana ny *[[Filazantsara araka an' i Matio|Matio]]*, ny *[[Filazantsara araka an' i Marka|Marka]]*, ny *[[Filazantsara araka an' i Lioka|Lioka]]* ary ny *[[Evanjely araka an' i Joany|Joany]]* (na *Jaona*).

#### Ny epistily na epistola na taratasy
Ireto ny epistily na epistola na taratasy: ny *[[Epistily ho an' ny Rômana|Rômana]]*, ny *[[Epistily voalohany ho an' ny Kôrintiana|Kôrintiana voalohany]],* ny *[[Epistily faharoa ho an' ny Kôrintiana|Kôrintiana faharoa]],* ny *[[Epistily ho an' ny Galatiana|Galatiana]],* ny *[[Epistily ho an' ny Efesiana|Efesiana]]* (na Efezianina)*,* ny *[[Epistily ho an' ny Filipiana|Filipiana]],* ny *[[Epistily ho an' ny Kôlôsiana|Kôlôsiana]], *ny *[[Epistily voalohany ho an' ny Tesalôniana|Tesalôniana voalohany]]* (na *Tesalônisianina voalohany*), ny *[[Epistily faharoa ho an' ny Tesalôniana|Tesalôniana faharoa]]* (na *Tesalônisianina faharoa*)*,* ny *[[Epistily voalohany ho an' i Timôty|Timôty voalohany]]* (na *Timôte voalohany*)*,* ny *[[Epistily faharoa ho an' i Timôty|Timôty faharoa]]* (na *Timôte faharoa*)*,* ny *[[Epistily ho an' i Titosy|Titosy]],* ny *[[Epistily ho an' i Filemôna|Filemôna]],* ny *[[Epistily ho an' ny Hebreo|Hebreo]]* (na *Hebrio*), ny *[[Epistily nosoratan' i Jakôba|Jakôba]],* ny *[[Epistily voalohany nosoratan' i Petera|Petera voalohany]],* (na *Piera voalohany*) ny *[[Epistily faharoa nosoratan' i Petera|Petera faharoa]]* (na *Piera faharoa*)*,* ny *[[Taratasy voalohany nosoratan' i Joany|Joany voalohany]]* (na *Jaona voalohany*)*,* ny *[[Taratasy faharoa nosoratan' i Joany|Joany faharoa]]* (na *Jaona faharoa*)*,* ny *[[Taratasy fahatelo nosoratan' i Joany|Joany fahatelo]],*(na *Jaona fahatelo*) ary ny *[[Epistily nosoratan' i Joda|Jodà]]* (na *Joda*).

#### Ny ''Asan' ny Apôstôly''
Tokana fa tsy maro ny *[[Asan' ny Apôstôly]]* ao amin' ny Baiboly kristiana. Tohin' ny *[[Filazantsara araka an' i Lioka|Evanjelin' i Lioka]]* izy io.

#### Ny ''Apôkalipsy'' na ''Apôkalipsa'' na ''Fanambaràna''
Tokana koa fa tsy maro ny *[[Apôkalipsan' i Joany|Apôkalipsy]]* (na *Apôkalipsa* na *Apokalypsy*) ao amin' ny Baiboly kristiana.

## Jereo koa
* Baiboly malagasy
* Baiboly katôlika - Baiboly prôtestanta - Baiboly ôrtôdôksa - Baibolin' ny Vavolombelon' i Jehovah - Baiboly 
*Testamenta Taloha - Testamenta Vaovao
* *[[Tanakh]]*
*Kor'any
*Baiboly sy tantara (***[[:en:Historicity_of_the_Bible|en]]***)
*Arkeôlôjian' ny Baiboly (***[[:en:Biblical_archaeology|en]]*** ***[[:fr:Archéologie_biblique|fr]]***)
*Fandikan-teny ny Baiboly

## Rohy ivelany

#### Baiboly amin' ny teny frantsay
Wikisource:

* Bible Segond 1910
* Bible Crampon 1923

#### Baiboly amin' ny teny anglisy
Wikisource:

* 
* .
* .

#### Baiboly amin' ny teny malagasy

* *[https://nybaiboly.net/Bible.htm Baiboly malagasy]* (Prôtestanta) 

* ''Ny Baiboly Masina'' (Katôlika)
* ''Ny Soratra Masina'' (Vavolombelon' i Jehovah)

#### Baiboly amin' ny teny tanana malagasy

* ''Ny Soratra Masina'' (Vavolombelon' i Jehovah)
**Samihafa**
* https://mg.globalvoices.org/2014/01/09/56577/
* https://mg.globalvoices.org/2025/02/10/173162/

## Loharano